Metroraad ontken dat hy groot rekening vereffenDie foto van die rekening wat op sosiale media versprei is. ŉ Foto van die rekening van R76 191,50 word wyd op sosiale media gedeel en is op 8 Januarie, tydens die ANC se verjaardagviering, geneem. Daar word beweer dat Tshikani Reckson Hasani-Baloyi, personeelhoof in die burgemeester se kantoor, en Lesiba Mpya, burgemeesterskomiteelid vir menslike nedersettings, saam met ander hooggeplaaste ANC-lede by die restaurant gekuier het en dat dit ŉ foto van hul rekening is wat op sosiale media versprei word. Die metroraad het intussen die bewerings ten sterkste ontken. “Die bewerings is betreurenswaardig aangesien die metro nie kredietkaarte aan enige uitvoerende of personeellede uitreik nie. Die twee werknemers het verder bevestig dat hulle nie in daai tyd by die restaurant was nie.” Volgens die metroraad is die bewerings vals, maar dit is wel die personeellede se reg om die feesviering te ondersteun. Die metroraad het egter gesê alle staatsamptenare moet op ŉ verantwoordelike wyse optree aangesien hulle dienaars van die publiek is. Die rekening is vir onder meer ses bottels Veuve Clicquot-sjampanje teen R5 940, Hennessy-konjak en 21 jaar oue Glenlivet-whisky. Die Gautengse drankraad het kort voor die ANC se 105de verjaardagviering aangekondig dat drankverkopers se handelsure verleng sou word. Die besluit is egter omgekeer nadat daar uit verskeie oorde beswaar gemaak is. Die foto waarin Hasani-Baloyi en Mpya verskyn wat saam met die foto van die rekening versprei is.